23 Desember: Moenie die lewe onderste bo draai nie. – Jan van der Watt - www.bybelkennis.co.za
by Mitch Kalp · Published 23/12/2017 · Updated 28/11/2017
Open 8:6-9:21 (fokus 9:13-21)
Mense kan dinge soms so agterstevoor draai. ŉ Klein dogtertjie was baie lief vir haar “Simba die Leeu” boekie. Toe sy eendag in die museum ŉ skildery sien van Christene wat deur die Romeine in die arena vir die leeus gevoer word, huil sy: “Daardie arme leeu het nie eers ŉ Christen gekry nie”.
Net so draai mense soms hulle godsdiens onderste bo. In 9:20 lees ons hoe mense afgode maak. As hulle nie goud het nie, maak hulle dit sommer van hout, net solank hulle iets het om te aanbid. En dan wonder ‘n mens wat het van die ware God geword? Hedendaagse mense kan hulle wenkbroue daarvoor lig, maar ons moet nie te vinnig oordeel nie.
Afgode hoef nie van goud of hout gemaak te wees nie. Dit kan iets anders ook wees. Jy mag dalk jou knie voor iets anders buig en daaraan jou eersgeboortereg verkoop. Dit mag jou werk wees, of die najaag van ideale, of status… iets waarvoor jy jouself gee met die hoop dat dit jou lewe voller en meer sinvol sal maak. Afgodediens lê nie noodwendig in die “afgod” nie, maar in jou wat jouself in “diens” aan iets weggee. Dit gaan oor jou wat jouself op die altaar van iets lê wat jou lewe dan totaal beheer.
Dit is partymaal moeilik om agter te kom dat jy jou knie buig en ‘n mens wil dit nie maklik erken nie… maar ŉ mens kan tog toets of dit so is: waaraan spandeer jy die meeste van jou tyd? Wat weeg vir jou die swaarste as jy keuses moet maak? En neem dit jou fokus van God af weg?
Moenie die dinge in jou lewe onderste bo draai nie. Op die ou einde is dit nie die moeite werd nie.